χάρτης παραλιακής ζώνης
Ελληνικά: Ο παρών χάρτης της Αττικής απεικονίζει τις δυναμικές αστικές τάσεις της πρωτεύουσας, λαμβάνοντας υπόψην κατά πρώτο λόγο δημογραφικά και δευτερευόντως γεωγραφικά χαρακτηριστικά. Κατατάσσει το νομό στις ζώνες Α, Β, Γ, Δ, Ε, ΣΤ, και Ζ. Στη Ζώνη Α εντάσσεται το κέντρο των Αθηνών που καταδεικνύεται με σκούρο μπλε χρώμα, όπως επίσης και οι κοντινοί δήμοι που δέχθηκαν τις αστικές επιρροές λόγω αποστάσεως. Οριοθετείται από τα Τουρκοβούνια, τον Υμηττό, τον Ιλισσό και τον Κηφισό. Μητροπολιτικό κέντρο της ζώνης Α αποτελεί ο Δήμος Αθηναίων. Στη Ζώνη Β απεικονίζεται η βορειοανατολική ζώνη Αθηνών-Αττικής, με έντονο πράσινο χρώμα που καταδεικνύει τις αστικές και προάστιες περιοχές που αναπτύχθηκαν βορειοανατολικά του κέντρου. Στη ζώνη αυτή εντάσσονται περιοχές της βορειοανατολικής Αθήνας, τα βόρεια και βορειοανατολικά προάστια. Στα τελευταία εντάσσονται σταδιακά οι δήμοι της βόρειας μεσογαίας που επεκτείνονται πέριξ του Πεντελικού προς το Μαραθώνα, μέσω της Μαραθωνίου Αναπτυξιακής. Μητροπολιτικό κέντρο της βορειοανατολικής Αθήνας είναι το Μαρούσι, περιοχή στην οποία δραστηριοποιείται ο Σύνδεσμος Ανάπτυξης της Βορειοανατολικής Αθήνας των 21. Στη ζώνη διακρίνονται τέσσερις οικιστικές τάσεις, που κινούνται στους οδικούς άξονες της Λεωφόρου Κύμης, Λεωφόρου Κηφισίας, Λεωφόρου Πεντέλης και Λεωφόρου Μεσογείων. Η πρώτη βορειοδυτική τάση κινείται στα όρια των ζωνών Δ και Β, με προορισμό την Πάρνηθα, και υπερτοπικό κέντρο το Νέο Ηράκλειο. Η δεύτερη βόρεια τάση κινείται στην καρδιά της ζώνης Β, με προορισμό τα βόρεια προάστια που αναπτύσσονται στη βόρεια διέξοδο του λεκανοπεδίου και της Περιφέρειας Αττικής, διερχόμενη από το μητροπολιτικό κέντρο του Αμαρουσίου και με υπερτοπικό κέντρο την Κηφισιά, νοητή έδρα του συμπαγούς τμήματος των βορείων προαστίων. Σε σύγχρονο υπερτοπικό κέντρο των υπερβορείων προαστίων (δηλαδή των σημερινών βορείων προαστίων) αναπτύσσεται ο Άγιος Στέφανος. Η τρίτη βορειοανατολική τάση αναπτύχθηκε με προορισμό το Πεντελικό όρος, με υπερτοπικό κέντρο το Χαλάνδρι. Η τέταρτη ανατολική ζώνη αναπτύχθηκε με προορισμό την Ανατολική Αττική, στη βορειοανατολική έξοδο του λεκανοπεδίου, με υπερτοπικό κέντρο την Αγία Παρασκευή και με έδρα της βόρειας μεσογαίας (δηλαδή των σημερινών ανατολικών προαστίων των Αθηνών) την Παλλήνη. Παράλληλα με την Μαραθώνιο Αναπτυξιακή, επεκτείνεται ο αυτοκινητόδρομος Σταυρού-Ραφήνας, εντάσσοντας τις περιοχές από τις οποίες θα διέλθει στην αστική ζώνη Β. Με σκούρο πράσινο χρώμα απεικονίζονται οι μη αστικές περιοχές της βορειοανατολικής Αττικής (δηλαδή αγροτικές, παραθεριστικές κ.α.). Μητροπολιτικό κέντρο της βορειοανατολικής Αττικής αποτελεί ο Μαραθώνας. Η ζώνη Β μετατοπίζεται βορειοανατολικά προς τη βορειοανατολική Αττική και τη Μεσογαία, λόγω των επεκτάσεων των ζωνών Α και Δ προς ανατολάς. Στη Ζώνη Γ εντάσσονται οι περιοχές της νοτιοανατολικής Αθήνας, τα νότια και νοτιοανατολικά προάστια. Η ζώνη οριοθετείται από τον Ιλισσό, το Σαρωνικό, το Πάνειο και τον Υμηττό και έχει μητροπολιτικό κέντρο τη Γλυφάδα. Απαρτίζεται από τέσσερις οικιστικές τάσεις που αναπτύσσονται στους οδικούς άξονες της Λεωφόρου Συγγρού, Λεωφόρου Ποσειδώνος, Λεωφόρου Βουλιαγμένης και Λεωφόρου Κατεχάκη-Αλίμου. Η πρώτη νοτιοδυτική τάση κινείται στα όρια των ζωνών Δ και Β, με τους δήμους να δέχονται μεγάλες επιρροές από την Αθήνα και τον Πειραιά, με υπερτοπικό κέντρο τη Νέα Σμύρνη. Η δεύτερη τάση κινείται στην παραλιακή, στην καρδιά της ζώνης Γ, με προορισμό το πρώην αεροδρόμιο του Ελληνικού. Υπερτοπική ανάπτυξη υπάρχει σε όλο το μήκος της παραλιακής (π.χ. Φάληρο, Άλιμος), που καταλήγει στο μητροπολιτικό κέντρο της Γλυφάδας. Η τρίτη, νοτιοανατολική τάση αναπτύχθηκε όταν χαράχθηκε η Λεωφόρος Βουλιαγμένης με σκοπό να συνδέσει την Αθήνα με τη Βάρκιζα και έχει ως υπερτοπικό κέντρο την Ηλιούπολη. Η τέταρτη ανατολική τάση αναπτύσσεται στις παρυφές του Υμηττού, συμπεριλαμβάνοντας τους τέως ανατολικούς συνοικισμούς της Αθήνας, με μητροπολιτικό κέντρο το Βύρωνα, ενώ ανεπτυγμένο κέντρο αποτελεί και ο Δήμος Ζωγράφου, λόγω των πανεπιστημιουπόλεων που φιλοξενεί. Με έντονο γαλάζιο χρώμα απεικονίζονται οι αστικές περιοχές. Η ζώνη επεκτείνεται σε εκτάσεις της Λαυρεωτικής, καταλήγοντας στην Ανάβυσσο, περιοχές που απεικονίζονται με πιο θαμπό χρώμα που δηλώνει τον παραθεριστικό τους χαρακτήρα. Στη Ζώνη Δ εντάσσονται οι περιοχές της δυτικής Αθήνας, τα δυτικά και βορειοδυτικά προάστια. Απεικονίζεται με κίτρινο χρώμα και πρόκειται για την πιο αστικοποιημένη και πυκνοκατοικημένη ζώνη, μαζί με το συγκρότημα του Πειραιά. Η περιοχή οριοθετείται από τα Τουρκοβούνια, τον Κηφισό, την Πάρνηθα και το Αιγάλεω και έχει σύγχρονο μητροπολιτικό κέντρο το Περιστέρι. Στη ζώνη αναπτύσσονται τέσσερις οικιστικές τάσεις, στους οδικούς άξονες της Λεωφόρου Αχαρνών, Λεωφόρου Χασιάς, Λεωφόρου Θηβών και της Ιεράς Οδού. Η πρώτη βορειοανατολική τάση κινείται στα όρια των ζωνών Δ και Β, με υπερτοπική έδρα τη Νέα Ιωνία και προορισμό το Μενίδι, έδρα των Αχαρνών. Η δεύτερη βόρεια τάση διέρχεται από το υπερτοπικό κέντρο του Ιλίου (Κάτω Λιόσια), με προορισμό την πόλη των Άνω Λιοσίων, στη βορειοδυτική έξοδο του λεκανοπεδίου. Η τρίτη δυτική τάση κινείται στην καρδιά της ζώνης Δ, διερχόμενη από τους δήμους της δυτικής Αθήνας, στις παρυφές του Ποικίλου και του όρους Αιγάλεω, μέσα από το Περιστέρι. Η τέταρτη οικιστική τάση κινείται κατά μήκος της Ιεράς Οδού, στη δυτική έξοδο του λεκανοπεδίου και υπερτοπικό κέντρο το Αιγάλεω, όπου εδρεύουν τα τεχνολογικά ιδρύματα των Αθηνών. Ο οδικός άξονας κινείται στην αρχαία διαδρομή προς την Ελευσίνα σύγχρονη μητροπολιτική έδρα της Δυτικής Αττικής και σημαντική βιομηχανική πόλη. Με έντονο χρώμα απεικονίζονται οι αστικοποιημένες περιοχές και με σκούρο οι περιοχές που εντοπίζονται έξω από την Αθήνα (βιομηχανικές, αγροτικές, παραθεριστικές). Στη Ζώνη Ε εντάσσεται το κέντρο του Πειραιά και οι γειτονικοί δήμοι που επηρεάστηκαν από τις αστικές τάσεις ανάμεσα στις δύο πόλεις. Η περιοχή οριοθετείται από τον Κηφισό, το Αιγάλεω, το Σαρωνικό και τον Ιλισσό και έχει ως μητροπολιτικό κέντρο το Δήμο Πειραιώς. Τα τελευταία χρόνια παρατηρείται αραίωση του πληθυσμού που μετακινείται προς την ενδοχώρα της Αττικής. Η ζώνη απεικονίζεται με σκούρο μωβ χρώμα. Στη Ζώνη ΣΤ περιλαμβάνονται τα προάστια του Πειραιά, τόσο τα χερσαία όσο και τα θαλάσσια. Με ανοιχτό μωβ χρώμα απεικονίζονται οι αστικοποιημένες περιοχές και με σκούρο οι περιφερειακές περιοχές. Στη Ζώνη Ζ περιλαμβάνεται η Ανατολική Αττική και απεικονίζεται με λαδί χρώμα. Στην περιοχή εντοπίζονται δύο γεωγραφικές ενότητες, η Μεσογαία, με έδρα τα Σπάτα και η Λαυρεωτική, με έδρα το Λαύριο. Η Ζώνη Ζ περιορίζεται στο βορρά από την επέκταση της ζώνης Β και στο νότο από την επέκταση της ζώνης Γ. Η συγκεκριμένη ζώνη απεικονίζεται με σκούρο χρώμα, καθώς έχει κυρίως αγροτικό, παραθεριστικό, αλλά και βιομηχανικό χαρακτήρα. Τα τελευταία χρόνια δέχεται αστικό πληθυσμό από το λεκανοπέδιο των Αθηνών.